b'\n_START_ARTICLE_\nVelika nagrada ZDA 2005\n_START_SECTION_\nPo\xc4\x8dene pnevmatike pri Toyoti\n_START_PARAGRAPH_\nV petek 17. junija 2005, med popoldanskim prostim treningom, je Ralf Schumacher s Toyoto v ovinku 13 do\xc5\xbeivel hudo nesre\xc4\x8do zaradi po\xc4\x8dene zadnje leve pnevmatike. To je bilo \xc5\xbee drugo leto zapored, da je do\xc5\xbeivel nesre\xc4\x8do pri visoki hitrosti v omenjenem ovinku, saj se mu je v sezoni 2004 podobno primerilo za volanom Williamsa. Dejstvo, da sta se obe nesre\xc4\x8di primerili istem dirka\xc4\x8du z istim tipom Michelinovih pnevmatik, je bilo vzrok za zaskrbljenost. Ovinek 13 na dirkali\xc5\xa1\xc4\x8du Indianapolis Motor Speedway je zelo hiter in v Formuli 1 edinstven, saj povzro\xc4\x8da tudi za Formulo 1 neobi\xc4\x8dajno velike bo\xc4\x8dne sile. Tak pritisk lahko povzro\xc4\x8di, da se stranski del pnevmatike mo\xc4\x8dno deformira._NEWLINE_Dan kasneje je Michelin sporo\xc4\x8dil, da pnevmatike, ki jih je dobavil vsem svojim mo\xc5\xa1tvom: BAR, McLaren, Red Bull, Renault, Toyota, Sauber in Williams v hitrem ovinku 13 niso varne in je izrazil pripravljenost, da iz svojega centra Clermont-Ferrand po\xc5\xa1lje druga\xc4\x8dne pnevmatike. Toda tudi pri nadomestnih pnevmatikah, ki so bile enake tistim, ki so jih uporabljali na Veliki nagradi \xc5\xa0panije, se je ob testiranju izkazalo, da imajo isto pomanjkljivost.\n_START_SECTION_\nKorespondenca med Michelinom in FIO\n_START_PARAGRAPH_\nPredstavnika Michelina, Pierre Dupasquier in Nick Shorrock, sta 18. junija v pismu direktorju FIE Charlieju Whitingu sporo\xc4\x8dila, da ne poznajo vzroka po\xc4\x8dene pnevmatike Ralfa Schumacherja ter da bodo, \xc4\x8de dirkalnike v ovinku 13 ne upo\xc4\x8dasnijo, njihove pnevmatike nevarne za dirkanje._NEWLINE_Whiting je v odgovoru v nedeljo, 19. junija, izrazil presene\xc4\x8denje, da Michelin ni pripeljal rezervnih setov pnevmatik, in predlagal, da bi Michelinovim mo\xc5\xa1tvom dolo\xc4\x8dili varno hitrost v ovinku 13 ter ponudil nadzor nad izstopno hitrostjo v zavoju in kaznovanje njene prekora\xc4\x8ditve s strani Michelinovih dirka\xc4\x8dev. Komentiral je tudi druge re\xc5\xa1itve, ki so jih predlagala mo\xc5\xa1tva. Vztrajal je, da bi uporaba pnevmatik, ki so \xc4\x8dez no\xc4\x8d prispele v ZDA, pomenilo kazen, dodatna \xc5\xa1ikana pa ne pride v po\xc5\xa1tev - v primeru spremembe steze dirka ne bi mogla \xc5\xa1teti za prvenstvo. Michelinove predloge je ozna\xc4\x8dil kot zelo nepo\xc5\xa1tene do Bridgestonovih mo\xc5\xa1tev._NEWLINE_V drugem pismu, tudi poslanem 19. junija, Dupasquier in Shorrock sporo\xc4\x8data, da ne bosta dovolila nastopa mo\xc5\xa1tvom z njihovimi pnevmatikami, in ponovila zahtevo po upo\xc4\x8dasnitvi ovinka 13. Whitingov je v kratkem odgovoru je ponovil, da tak\xc5\xa1ne re\xc5\xa1itve niso mogo\xc4\x8de, ter dal mo\xc5\xa1tvom mo\xc5\xbenost omejitve hitrosti v 13. ovinku, uporabo novih pnevmatik brez kazni, predlagal pogostej\xc5\xa1e menjave pnevmatik, kar bi bilo sprejemljivo, \xc4\x8de jih skrbi varnost dirka\xc4\x8dev (\xc4\x8deprav je dopustil mo\xc5\xbenost, da bi bila mo\xc5\xa1tva, ki se odlo\xc4\x8dijo za predlagano mo\xc5\xbenost, morda vseeno kaznovana z besedami:\xc2\xa0\xc2\xbb\xc4\x8ce bodo tehni\xc4\x8dni delegat in komisarji ugotovili, da je bila vsaka menjava pnevmatik potrebna, kazni ne bo.\xc2\xab)\n_START_SECTION_\nPoskusi kompromisa\n_START_PARAGRAPH_\nPaul Stoddart, lastnik Minardi-Coswortha, mo\xc5\xa1tva s pnevmatikami Bridgestone, je v sredo 22. junija objavil pojasnilo toka dogodkov do dirke. \xc4\x8ce so bili prej\xc5\xa1nji poskusi kompromisa javno objavljeni v ve\xc4\x8d virih, so bila pogajanja tik pred dirko javnosti neznana. Stoddart je opisal sestanek okoli 10:00 na dan dirke, na katerega so bili povabljeni direktor dirkali\xc5\xa1\xc4\x8da Tony George, predstavnika Michelina Dupasquier in Shorrock, Bernie Ecclestone ter \xc5\xa1efi vseh mo\xc5\xa1tev. Prisotni so bili vsi, razen \xc5\xa1efa Ferrarija, Jeana Todta._NEWLINE_Po Stoddartovem pri\xc4\x8devanju je sestanek potekal slede\xc4\x8de: predstavnika Michelina sta podala svoje stali\xc5\xa1\xc4\x8de, da njihove pnevmatike ne zagotavljajo varnega dirkanja skozi celotno dirko, in zahtevala, da Bridgestonova mo\xc5\xa1tva, ki sta jih predstavljala Stoddart in Jordanov Colin Kolles, podprejo postavitev dodatne \xc5\xa1ikane v ovinku 13. Prisotni so razpravljali in zavrnili re\xc5\xa1itev FIE, po kateri bi imeli Michelinovi dirka\xc4\x8di v omenjenem ovinku omejitev hitrosti zaradi potencialne nevarnosti nesre\xc4\x8de. Podobno so zavrnili tudi mo\xc5\xbenost postanka vsakih deset krogov, tako da so kot najbolj\xc5\xa1o re\xc5\xa1itev izbrali postavitev dodatne \xc5\xa1ikane in tehni\xc4\x8dnim predstavnikom naro\xc4\x8dili, naj pripravijo na\xc4\x8drte za njeno postavitev. Bernie Ecclestone se je javil, da se bo posvetoval s Todtom, ki se ni odele\xc5\xbeil sestanka, in predsednikom FIE Maxom Mosleyem, ki ni pripotoval na dirko, ter poro\xc4\x8dal, ko bo imel njuna stali\xc5\xa1\xc4\x8da._NEWLINE_Ecclestone se je vrnil pribli\xc5\xbeno ob 10:55 in obvestil prisotne, da se Jean Todt ne strinja z dodatno \xc5\xa1ikano z argumentom, da je to problem Michelina, ne njegov. Todt je kasneje zanikal, da je o tem kdaj podal stali\xc5\xa1\xc4\x8de, toda tudi povedal, da se ne bi strinjal s postavitvijo \xc5\xa1ikane. Nadalje je Ecclestone poro\xc4\x8dal, da je Max Mosley poudaril, da v primeru kakr\xc5\xa1nih koli sprememb na stezi dirka ne bi mogla \xc5\xa1teti za prvenstvene to\xc4\x8dke.\n_START_SECTION_\nNa\xc4\x8drt \xc5\xa1efov mo\xc5\xa1tev\n_START_PARAGRAPH_\nSkupina je po Stoddartovo nadaljevala z novimi predlogi za re\xc5\xa1itev nastalega zapleta, tudi prekvalifikacijo v neprvenstveno dirko ali v dirko, na kateri Michelinovi dirka\xc4\x8di ne bi prejeli to\xc4\x8dk, celo tudi v dirko, kjer bi le Michelinovi dirka\xc4\x8di peljali skozi novo postavljeno \xc5\xa1ikano, toda na koncu so se strinjali za neprvenstveno dirko, ki bi lahko bila odpeljana tudi brez Ferrarija, \xc4\x8de bi bilo to potrebno. Toda ignoriranje navodil FIE in izpeljava tak\xc5\xa1ne dirke bi povzro\xc4\x8dila umik osebja FIE, zato je skupina postavila delegate za nadomestitev ve\xc4\x8d pomembnih polo\xc5\xbeajev, tudi direktorja dirke namesto Charlieja Whitinga in voznika varnostnega avtomobila namesto Bernda Maylanderja. \xc5\xa0efom mo\xc5\xa1tev so svetovali, naj priporo\xc4\x8dijo svojim mo\xc5\xa1tvom in dirka\xc4\x8dem, da se obna\xc5\xa1ajo \xc4\x8dastno v interesu dirke za gledalce, saj v odsotnosti komisarjev in tehni\xc4\x8dne opreme FIE ne bi mogli zagotoviti spo\xc5\xa1tovanja tehni\xc4\x8dnih pravil._NEWLINE_Nadaljevali so s predstavitvijo svojega na\xc4\x8drta dvajsetim dirka\xc4\x8dim. Glede stali\xc5\xa1\xc4\x8da dirka\xc4\x8dev Stoddart napi\xc5\xa1e:\xc2\xa0\xc2\xbb\xc4\x8ce ne morem zagotoviti, da so se prav vsi dirka\xc4\x8di strinjali s predlaganim na\xc4\x8drtom, pa lahko povem, da noben od dirka\xc4\x8dev ni ugovarjal.\xc2\xab\xc2\xa0Ferrarijeva dirka\xc4\x8da nista izrazila svojega stali\xc5\xa1\xc4\x8da, saj sta odlo\xc4\x8ditev prepustila Todtu, ki pa ni bil prisoten. Devet \xc5\xa1efov mo\xc5\xa1tev se je nato strinjalo, da \xc4\x8de ne pridejo do dogovora s FIO, ne bodo sodelovali na dirki._NEWLINE_Po kratkem predahu se je skupina zbrala v Ecclestonovi pisarni, kjer se je \xc5\xa1ef Renaulta Flavio Briatore po telefonu pogovarjal z Maxom Mosleyem. Mosley je menda zavrnil vse njihove predloge ter obvestil g. Martina, glavnega predstavnika FIE v ZDA, da \xc4\x8de bo potekala kakr\xc5\xa1na koli neprvenstvena dirka ali \xc4\x8de bo steza kakorkoli spremenjena, so ogro\xc5\xbeeni vsi moto\xc5\xa1portni dogodki pod okriljem FIE v ZDA. FIA je kasneje zanikala, da je Mosley to izjavil._NEWLINE_Po iz\xc4\x8drpanju vseh njihovih predlogov, so predstavniki Michelina, Stoddart in Bernie Ecclestone - toda ne Colin Kolles iz Jordana - razpravljali, ali naj njihovi dirkalniki pripeljejo na \xc5\xa1tartno vrsto, in se odlo\xc4\x8dili, da bodo sodelovali v ogrevalnem krogu, nato pa pred \xc5\xa1tartom zapeljali v bokse in odstopili. Stoddart je od\xc5\xa1el v Jordanovo gara\xc5\xbeo in povpra\xc5\xa1al Kollesa, \xc4\x8de bosta njihova dirka\xc4\x8da sodelovala na dirki, in izvedel, da bodo, \xc4\x8deprav so se pred tem strinjali, da ne bodo dirkali. Po pogovoru s predstavniki Bridgestona in po seznanitvi z visokimi kaznimi za nedirkanje, se je tudi Stoddart odlo\xc4\x8dil, da bosta tudi njegova dirka\xc4\x8da dirkala, toda obljubil je, da bosta odstopila, \xc4\x8de Jordana ne bi kon\xc4\x8dala dirke.\n_START_SECTION_\nDirka\n_START_PARAGRAPH_\nObiskovalcem dirke in televizijskim gledalcem se je \xc5\xa1tart dirke zdel popolnoma normalen. Vsi dirkalniki so se zvrstili na \xc5\xa1tartni vrsti in Charlie Whiting je dal zeleno lu\xc4\x8d za krog za ogrevanje. Vseh dvajset dirkalnikov je normalno speljalo glede na vo\xc5\xbenjo skozi prvih dvanajst ovinkov je vse izgledalo normalno, nato pa so vsa Michelinova mo\xc5\xa1tva zapeljala v bokse, tako da so se na \xc5\xa1tartni vrsti zvrstili le \xc5\xa1est dirkalnikikov Ferrarija, Jordana in Minardija._NEWLINE_Poteza mo\xc5\xa1tev, ki so zapeljala na krog za ogrevanje, nato pa nazaj v bokse, je razjezila obiskovalce in televizijske gledalce, saj niso vedeli, kaj se dogaja. Sli\xc5\xa1ati je bilo glasno neodobravanje, na stezo pa so celo prileteli nekateri predmeti, televitijski reporterji pa so fanati\xc4\x8dno poizvedovali, kaj se dogaja. Le Peter Windsor, komentator ameri\xc5\xa1ke televizije Speed Channel, je kmalu po \xc5\xa1tartu lahko sporo\xc4\x8dil gledalcem podrobnosti. Dirka se je kmalu spremenila v dvoboj Ferrarijev, Michaela Schumacherja in Rubensa Barrichella za zmago, Jordanov, Tiaga Monteira in Naraina Karthikeyana za tretje mesto, in Minardijev, Christijana Albersa in Patricka Friesachera za peto mesto._NEWLINE_Dirka se je odlo\xc4\x8dala v boksih, saj so bila prehitevanja na stezi le za krog zaostalih dirka\xc4\x8dev. Albers je vozil s taktiko treh postankov, ostali dirka\xc4\x8di pa so se ustavili v boksih dvakrat. Vodilni dirka\xc4\x8d se je zamenjal v 26. krogu, ko se je Schumacher iz boksov vrnil za Barrichella, ter v 51. krogu, ko je Schumacher po drugih postankih spet pri\xc5\xa1el v vodstvo, pri tem se je moral Barrichello celo umakniti na travo. Po tem incidentu, ki ga niso preiskali komisarji dirke, sta oba Ferrarija ostala na svojih mestih in z lahkoto dosegla dvojno zmago. Na podelitvi pokalov po dirki, kjer ni bil prisoten noben od napovedanih podeljevalcev pokalov, je Ferrarijevo mo\xc5\xa1tvo hitro in tiho sprejelo pokale ter od\xc5\xa1lo, novinec Monteiro pa je proslavljal svojo prvo uvrstitev na stopni\xc4\x8dkah.\n_START_SECTION_\nOdziv TV postaj\n_START_PARAGRAPH_\nVe\xc4\x8d televizijskih postaj ni \xc5\xbeelelo nadaljevati prenosa po odstopi vseh Michelinovih mo\xc5\xa1tev. Kanadski TSN ni predvajal dirke, le program po dirki. Ker je TSN predvajal dirko z zamikom, je namesto dirke predvajal le \xc5\xbeivo sliko o dogajanju po dirki. V \xc4\x8dasu dirke je TSN predvajal dirko serije NASCAR._NEWLINE_Ve\xc4\x8d televizijskih postaj pa je dirko prena\xc5\xa1alo. Britanska ITV se je odlo\xc4\x8dila za predvajanje dirke, komentator Jim Rosenthal pa se je ob koncu prenosa gledalcem opravi\xc4\x8dil za to, ker so videli. Najrazburljivej\xc5\xa1e trenutke dirke, ki bi morali biti na sporedu pozno zve\xc4\x8der, niso predvajali._NEWLINE_Italijanski Rai Uno je tudi predvajal dirko, komentatorja Gianfranco Mazzoni in Ivan Capelli sta se trudila razumeti, kaj je pripeljalo mo\xc5\xa1tva do odstopa, in to pojasniti gledalcem. Avstrijski ORF1 je tudi predvajal celotno dirko in ob tem navedel pogodbene obveznosti, ki jim to narekujejo._NEWLINE_Ameri\xc5\xa1ki Speed Channel je tudi predvajal dirko, saj niso niso imeli na voljo alternativnega programa in ker so kot proizvajalec televizijskega signala v vsakem primeru morali nadaljevati s po\xc5\xa1iljanjem signala drugim dru\xc5\xbebam. Komentator Bob Varsha je ozna\xc4\x8dil dirko kot katastrofa in se dolgo opravi\xc4\x8deval gledalcem. Varsha se je dotaknil tudi nekaterih gledalcev, ki so na stezo metali predmete, problem, ki se je pojavljal tudi na ve\xc4\x8d dirkah NASCAR._NEWLINE_Med nizozemskim prenosom dirke je bilo po koncu intervjuja v \xc5\xbeivo s Paulom Stoddartom jasno sli\xc5\xa1ati, kako je dirko ozna\xc4\x8dil kot\xc2\xa0\xc2\xbbfucking joke\xc2\xab._NEWLINE_Tudi nem\xc5\xa1ka RTL je dirko prena\xc5\xa1ala v celoti. Kljub (ali prav zaradi) mo\xc4\x8dno okrnjene konkurence dirka\xc4\x8dev je bilo kasneje povedano, da je bila ta dirka najbolj gledana v celi sezoni.\n_START_SECTION_\nPosledice\n_START_PARAGRAPH_\nRezultat dirke je Michaela Schumacherja dvignil iz petega na tretje mesto v dirka\xc5\xa1kem prvenstvu, Rubens Barrichello je s \xc5\xa1estega napredoval na \xc4\x8detrto, Ferrari pa iz petega na drugo v konstruktorskem prvenstvu. Oba Jordana in Minardija sta osvojila to\xc4\x8dke, tako da le \xc5\xa1e BAR-Honda v sezoni ni osvojila to\xc4\x8dk. Toda te spremembe v prvenstvu so zasen\xc4\x8dili o\xc4\x8ditki, da odgovornim ni uspelo pravo\xc4\x8dasno najti re\xc5\xa1itve, ki bi Michelinovim mo\xc5\xa1tvom omogo\xc4\x8dala dirkanje._NEWLINE_Bernie Ecclestone je v odgovoru na vpra\xc5\xa1anje Martina Brundla z ITVja tik pred dirko ozna\xc4\x8dil prihodnost Formule 1 v ZDA in Michelina v Formuli 1 kot negotovo. Povedal je tudi, da za incident niso kriva mo\xc5\xa1tva._NEWLINE_Veliko ljudi iz sveta Formule 1 je dirko ozna\xc4\x8dilo za farso in se spra\xc5\xa1evalo, ali bo Velika nagrada ZDA \xc5\xa1e potekala v Indianapolisu ali pa bo morda prestavljena na drugo dirkali\xc5\xa1\xc4\x8de. David Coulthard je povedal, da to me\xc4\x8de dvom na prihodnost dirke v ZDA. Nekateri so videli prej\xc5\xa1nja nesoglasja med mo\xc5\xa1tvi in Maxom Mosleyem (kar je vodilo v gro\xc5\xbenje z ustanovitvijo alternativne serije), kot glavni razlog, da ni pri\xc5\xa1lo do kompromisa, ter da so dogodki na tej dirki pove\xc4\x8dali mo\xc5\xbenosti na paralelno serijo._NEWLINE_Minardijev \xc5\xa1ef Paul Stoddart je takoj po dirki povedal, da je bilo devet mo\xc5\xa1tev - vsi, razen Ferrarija - dogovorjenih, da ne dirkajo, in da \xc4\x8de se Jordan ne bi v zadnjem trenutku premislil, bi tudi Minardi bojkotiral dirko. V svoji kasnej\xc5\xa1i dalj\xc5\xa1i izjavi je povedal, da \xc4\x8deprav je bil Michelin povzro\xc4\x8ditelj te\xc5\xbeav, je vso krivdo zvalil na nezmo\xc5\xbenost dosega kompromisa (kar bi omogo\xc4\x8dalo, da bi navija\xc4\x8di in gledalci videli pravo dirko) predvsem s strani FIE in Maxa Mosleya, majhen dele\xc5\xbe krivde pa je pripisal tudi \xc5\xa1efu Ferrarija Jeanu Todtu. Nadalje je pozival za razre\xc5\xa1itev Mosleya.\n_START_SECTION_\nKompenzacija\n_START_PARAGRAPH_\n28. junija je Michelin oznanil, da bo vsem gledalcem na dirkali\xc5\xa1\xc4\x8du ponudil nadomestilo za kupljene vstopnice. Do konca septembra je podjetje povrnilo denar vsem kupcem vstopnic na dirki. Michelin je tudi kupil 20,000 vstopnic za Veliko nagrado ZDA 2006, da bi jih tazdelil med tiste, ki so zamenjali vstopnice za tiste za leto 2006, vsak bi dobil dodatne dve._NEWLINE_Poleg vra\xc4\x8danja denarja za nakup vstopnic, je bilo govora tudi o prireditvi druge, neprventvene dirke v Indianapolisu. 2. julija, na Veliki nagradi Francije, je \xc5\xa1ef McLarna Ron Dennis predlagal dodatno dirko v ZDA po zadnji prvenstveni dirki sezone, Veliki nagradi Kitajske. Mo\xc5\xa1tva so se o\xc4\x8ditno o ideji \xc5\xbee pogovarjali z Berniejem Ecclestonom, toda dan kasneje je Tony George zavrnil mo\xc5\xbenost dirke na dirkali\xc5\xa1\xc4\x8du Indianapolis Motor Speedway jeseni. Na dirki serije Champ Car, Veliki nagradi Clevalanda, ki je potekala teden dni po Veliki nagradi ZDA, so dovolili vsem imetnikom vstopnice za Veliko nagrado ZDA prost vstop.'